PREDKLADACIA SPRÁVA

Návrh vyhlášky Ministerstva vnútra Slovenskej republiky, ktorou sa mení a dopĺňa vyhláška Ministerstva vnútra Slovenskej republiky č. 224/2024 Z. z., ktorou sa ustanovujú podrobnosti o poskytovaní identifikácie volajúceho a o poskytovaní lokalizačných údajov (ďalej len „návrh vyhlášky“) sa predkladá na základe splnomocňovacieho ustanovenia § 111 ods. 10 zákona č. 452/2021 Z. z. o elektronických komunikáciách v znení neskorších predpisov. Návrh vyhlášky bol konzultovaný s Asociáciou mobilných operátorov Slovenska.
Cieľom návrhu vyhlášky je prispôsobiť podrobnosti o poskytovaní identifikácie volajúceho a o poskytovaní lokalizačných údajov pri tiesňovej komunikácii súčasnému stavu sietí a služieb. Podniky pri prepojení s koordinačným strediskom integrovaného záchranného systému a operačnými strediskami tiesňového volania prechádzajú na signalizačný protokol SIP a prechod dokončia najneskôr do 31. marca 2027, siete tretej generácie sa už neprevádzkujú a rozširuje sa prenos polohy určenej koncovým zariadením.
Návrh vyhlášky vypúšťa úpravu signalizačného systému SS7 a sietí tretej generácie, upravuje tvar identifikátora bunky v sieťach štvrtej a piatej generácie, ustanovuje prenos lokalizačného údaja zaslaného koncovým zariadením (AML, PIDF-LO), dopĺňa smerovanie volaní eCall v sieťach založených na protokole SIP a smerovanie tiesňových volaní na číslo 153 Horskej záchrannej služby. Účinnosť sa navrhuje 15. decembra 2026, keď sa číslo 153 stáva číslom tiesňového volania. Pri tiesňovej komunikácii na čísla tiesňového volania 112, 150, 155 a 158 vrátane volania eCall možno podľa prechodného ustanovenia § 6a postupovať do 31. marca 2027 aj podľa doterajšieho znenia vyhlášky, aby podniky mohli prepojenie so strediskami signalizačným protokolom SIP dokončiť postupne.
Návrh vyhlášky nie je predmetom vnútrokomunitárneho pripomienkového konania
Návrh sa na medzirezortné pripomienkové konanie predkladá v skrátenej lehote podľa čl. 14 ods. 7 Legislatívnych pravidiel vlády Slovenskej republiky z dôvodu ohrozenia bezpečnosti. Návrh vyhlášky nadväzuje na novelizáciu vyhlášky Úradu pre reguláciu elektronických komunikácií a poštových služieb č. 286/2022 Z. z. o národnom číslovacom pláne, ktorou sa zavádza tiesňové volanie 153 Horskej záchrannej služby a ktorá je aktuálne v medzirezortnom pripomienkovom konaní (navrhovaná účinnosť 15.12.2026 - LP/2026/579). Číslo 153 bude od 15. decembra 2026 číslom tiesňového volania Horskej záchrannej služby určeným národným číslovacím plánom. Do nadobudnutia účinnosti návrhu vyhlášky nie je zabezpečené jednotné smerovanie týchto volaní do príslušného strediska a poskytovanie identifikácie volajúceho a jeho polohy, čo ohrozuje včasné poskytnutie pomoci osobám v tiesni. Tiesňové volania na číslo 153 musia byť od 15. decembra 2026 smerované na stredisko Horskej záchrannej služby a obsluhované s identifikáciou volajúceho a lokalizačnými údajmi; toto stredisko je s podnikmi od začiatku prepojené výlučne signalizačným protokolom SIP, preto sa naň nová úprava uplatní od 15. decembra 2026 bez prechodného obdobia a návrh vyhlášky musí nadobudnúť účinnosť v ten istý deň.
